钦定古今图书集成/明伦汇编/官常典/第736卷 > 葛诚 卢振 余逢辰 杜奇
## 钦定古今图书集成/明伦汇编/官常典/第736卷 > 葛诚 卢振 余逢辰 杜奇

按《明外史》本传：“诚未详何许人，为燕王府长史。建文
初，王使诚奏事京师。帝召见，问府中事，诚具以实对，
遣还。王佯病，盛暑拥炉坐呼寒。昺贵等入问疾，诚言
王实无病，宜为备。诚又密疏闻，帝得燕密谋踪迹，即
发符逮府官校。昺贵既死，诚以与谋被杀。护卫指挥
卢振受昺贵指，与诚为内应，至是亦死，与诚俱族。”余
逢辰者，字彦章，宣城人，有学行，为燕府伴读。王信任
之，以故得闻异谋，乘间力谏。知变将作，贻书其子，誓
必死。及兵起，复泣谏，言“君父两不可负”，死之。北平人
杜奇，燕王起兵，征才隽士入府。奇极谏当守臣节，王
怒，立斩之。福王时，赠诚大理少卿，谥《果愍》；振都督同
知，逢辰苑马少卿，谥“忠愍”；奇翰林检讨，谥“贞直。”